Komisijos Sprendimas
1989 m. gruodžio 20 d.
dėl trečiųjų šalių įmonių, patvirtintų importuoti į Bendriją šviežią mėsą, sąrašų dalinio pakeitimo ir papildymo tvarkos
(90/13/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Direktyva 89/227/EEB [2], ypač į jos 4 straipsnio 1 dalį,
kadangi Komisija turi nustatyti išsamias taisykles, reglamentuojančias Direktyvos 72/462/EEB 4 straipsnyje numatytų įmonių sąrašų dalinio pakeitimo ir papildymo tvarką;
kadangi įmonių skaičius pirmiau minėtuose sąrašuose didėja; kadangi dėl to vis dažniau priimami sprendimai dėl jų, atsižvelgiant į pagal Direktyvos 72/462/EEB 5 straipsnio nuostatas atliktų patikrinimų rezultatus; kadangi pagal naująją tvarką turėtų būti išvengta per didelių formalumų ir užtikrintas atitikimas Bendrijos standartams;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime nustatytos išsamios Direktyvos 72/462/EEB 4 straipsnio 1 dalies antrame sakinyje numatytos tvarkos taikymo įgyvendinimo taisyklės, reglamentuojančios įmonių, kurioms leidžiama importuoti į Bendriją šviežią mėsą, sąrašų dalinį pakeitimą ir papildymą.
2 straipsnis
Komisija informuoja valstybes nares apie patikrinimų, atliktų remiantis Direktyvos 72/462/EEB 5 straipsnio nuostatomis, rezultatus ir apie siūlomus sąrašų dalinius pakeitimus bei papildymus.
Apie rezultatus pranešama raštu. Išimtiniais atvejais ši informacija gali būti perduodama žodžiu, bet per 24 valandas turi būti pateiktas raštiškas patvirtinimas.
3 straipsnis
1. Svarstymui valstybėms narėms skiriama ne daugiau kaip savaitė nuo tos dienos, kai jų nuolatinės atstovybės gavo 2 straipsnyje minėtą informaciją; neatidėliotinais atvejais Komisija gali sutrumpinti šį laiką iki 48 val.
2. Komisija atsižvelgia į valstybių narių pastabas, ypač apie jų atliktos importo kontrolės rezultatus, ir atitinkamai valstybei narei praneša, kokius veiksmus siūlo atlikti iki sprendimo priėmimo.
3. Direktyvos 72/462/EEB 4 straipsnio 1 dalies antrame sakinyje nurodytas sprendimas bus priimamas šio straipsnio 1 dalyje numatyto laikotarpio pabaigoje.
4 straipsnis
1. Iškilus sunkumams, klausimai perduodami svarstyti Veterinarijos nuolatiniam komitetui Direktyvos 72/462/EEB 29 straipsnyje numatyta tvarka.
2. Komisija Veterinarijos nuolatinio komiteto posėdžių metu nuolat praneša valstybėms narėms apie padėtį trečiosiose šalyse, įskaitant likučių tikrinimą, gyvūnų sveikatą ir jos planuojamas misijas.
5 straipsnis
Šis sprendimas skirtas valstybėms narėms.
Priimta Briuselyje, 1989 m. gruodžio 20 d.